b'\n_START_ARTICLE_\nBrisol\xc3\xa9\n_START_PARAGRAPH_\nBrisol\xc3\xa9 (izhaja iz francoske besede: brise-soleil, francoski izgovor: [b\xca\x81i\xcb\x90z s\xc9\x94l\xc9\x9bj], izgovor: brisol\xc3\xa9) je arhitekturni element, ki zmanj\xc5\xa1uje toplotne obremenitve stavb tako, da kontrolirano prepu\xc5\xa1\xc4\x8da son\xc4\x8dno svetlobo in toploto. \xc5\xa0\xc4\x8diti tudi pred de\xc5\xbejem, vetrom, snegom in pogledi.\n_START_SECTION_\nOpis in tipologija\n_START_PARAGRAPH_\nKonstrukcijske oblike brisol\xc3\xa9jev in lamel, ki usmerjajo son\xc4\x8dno svetlobo, so razli\xc4\x8dne in segajo od preprostih betonskih, lesenih, ope\xc4\x8dnatih, pa vse do kovinskih ali kombiniranih. Lamele so lahko fiksno ali vrtljivo pred ali nad okni ali terasami vpete v okvirje, ki so obi\xc4\x8dajno fiksni, lahko pa so name\xc5\xa1\xc4\x8deni tudi na drsna vodila. Regulacija vrtljivih lamel je praviloma elektromotorna._NEWLINE_V tipi\xc4\x8dni obliki se brisol\xc3\xa9 razteza horizontalno na son\xc4\x8dni strani pro\xc4\x8delja objekta. Najve\xc4\x8dkrat je v tem primeru funkcija brisol\xc3\xa9ja sen\xc4\x8denje in prepre\xc4\x8devanje pregrevanja dela fasade v poletnem \xc4\x8dasu, pozimi pa lamele omogo\xc4\x8dajo zimskemu soncu tudi nekaj pasivnega son\xc4\x8dnega ogrevanja. Pri horizontalni namestitvi lahko slu\xc5\xbeijo tudi kot podalj\xc5\xa1ek stavbe, kot povezava med stavbami ali kot za\xc5\xa1\xc4\x8dita za odprto teraso._NEWLINE_Brisol\xc3\xa9 je mo\xc5\xbeno namestiti vertikalno ob oknu in lahko v tem primeru slu\xc5\xbei tudi za popolno zatemnitev prostora.\n_START_SECTION_\nFunkcije\n_START_PARAGRAPH_\nBrisol\xc3\xa9 omogo\xc4\x8da za\xc5\xa1\xc4\x8dito fasade ali tal (terase, ulice, dvori\xc5\xa1\xc4\x8da,...) pred izpostavljenostjo soncu in tako prepre\xc4\x8di pregrevanje in ble\xc5\xa1\xc4\x8danje ter obenem \xc5\xa1\xc4\x8diti pred vremenskimi vplivi._NEWLINE_Odvisno od \xc4\x8dasa ali sezone usmerja in nadzoruje son\xc4\x8dno energijo (toploto, svetlobo, ultravijoli\xc4\x8dno sevanje). Poleti z njimi sonce skrijemo, pozimi pa lahko dose\xc5\xbeemo bolj\xc5\xa1o osvetlitev in toploto.\n_START_SECTION_\nModerni brisol\xc3\xa9ji\n_START_PARAGRAPH_\nV sodobni arhitekturi so pogosto izdelani iz aluminija, lahko pa so kombinirani tudi s steklom, lesom, CPVC (celi\xc4\x8dni PVC), vinilom ali materiali iz steklenih vlaken._NEWLINE_Pojavljajo se tudi horizontalni brisol\xc3\xa9ji, kjer se lahko lamele popolnoma zaprejo in tako tvorijo vodotesno streho, ki zadr\xc5\xbei de\xc5\xbe in zdr\xc5\xbei ve\xc4\x8dje obremenitve snega ter mo\xc4\x8dan veter._NEWLINE_Sodobni bisol\xc3\xa9ji so lahko opremljeni z LED svetili, grelci, senzorji za de\xc5\xbe, veter in sneg ali celo fotovoltai\xc4\x8dnimi celicami._NEWLINE_Zaradi uporabe novih materialov in sodobnih postopkov izdelave so vzdr\xc5\xbeljivi, enostavni za vzdr\xc5\xbeevanje in imajo dolgo \xc5\xbeivljenjsko dobo.'